Перад намі шэра-жоўтая з разводамі скульптура з алебастру. На квадратным пастаменце — фігура дзіцяці з крыламі, што апусцілася на адно калена. Пад другой нагой — ніжні фрагмент якара. З левага пляча спускаецца антычнае адзенне. Крыху схіленая да правага пляча галава ўпрыгожана фераньеркай — ніткай жэмчугу з невялікім медальёнам у сярэдзіне. На правай руце сядзіць птушка. Часткі крылаў і хваста птушкі страчаны, таксама як і частка якара. І, відаць, з даўніх часоў. З задняга боку скульптуры дзіцяці ёсць адтуліна і бачны жалезны стрыжань. Скульптура выканана ў рэалістычнай манеры. Яе асаблівасць у тым, што яна не прызначалася для кругавога агляду. Але ці толькі ў гэтым?